Herrenberg

**Härrabärg** oder älter **Haerebärg** (dt. *Herrenberg*) isch a Stadt en dor Midde vo Bada-Wirttebärg. Se leid ogfär 30 km sidweschdlich vo Stuagort an dor Autobã A 81, ond 20 km weschdlich vo Dibeng an dor B 28. Härrabärg isch d´ virdgraeschda Stadt vom Landgraes Bebleng und bildet a Mittelzentrum fir de andore Gmaendena dromrom.

Seid-m 1. Januar 1974 isch Härrabärg a Graosa Graesstadt. Mid de Gmaendena Deggapfronn ond Nufreng hådd Härrabärg a Verwaltongsgmaenschaft ausgmachd. 

## Geografi
Härrabärg leid am Fuas vom „Schlossberg“, em weschdlichschda Auslaefor vom Scheebuach ens Obere Gae. Am weschdlicha End vo dor Gmarkong fangt d Ammor ã, on gloenor lenggor Näabafluss vom Näggor. D Stiftskirch vo Härrabärg leit uff 442 m Haeche, dor Aussichtspunkt uf dor Schlossbärgruin uff 522 m NN.

### Nåchborgmaendena
Folgende Stedt ond Gmaendena grenzed a Härrabärg ã (em Uhrzåegor nåch): Deggapfronn, Gärdreng, Nufreng, Hildrizhausa ond Aldorf (älle Landgraes Bebleng), Ammorbuach (Landgraes Dibeng), Gaefälda ond Jeddeng (båede Landgraes Bebleng) ond Wildberg (Landgraes Calb).

### Stadtglidorong
Zo Härrabärg ghaered außor dor Kärnstadt no weidore siba aegmaendede Stadtdåel: Affstett, Gildschda, Haslich, Kåa, Kuppeng, Menchbärg und Oberjeseng. Bis en d 1960er ond 1970er Jåhr nae send dia älle sälbstendiche Gmaendena gwäa. A baar Flechena send andore Nåchborstadtdåel zuagordned, wenn se mid denne on Zsẽmahang hend. Älle siba Stadtdåel send Wohnbezirk em Senn vo dor bada-wirttabärgischa Gmaendeordnong ond hend on åegena Ortsvorstehor.

Älle Stadtdåel außor Kåa ond Menschbärg hend no weidore Wohnblätz:
* Affstätt: Hasenhof (aaganga) 
* Gildsda: D Heisor Gildsdoenor Miile, Kochmiile ond Säagmiile, Kampf- oder Karpfhaus ond Morhof (de ledschde zwåe send aaganga). 
* Haslich: S Haus Stoebruch. 
* Härrabärg: D Hef Dritte Ammormiile, Dalhof ond Zwåeda Ammermiile; D Heisor Altabärg, Aersda Ammermiile, Guetleithausdal ond Leiblesgrueb; aaganga send Ammerao, Miilhausa, Reisteng, Waldbruadorhaus, Waldhaus ond Woldao. 
* Kuppeng: Wehleng (aaganga). 
En dor Kärnstadt wäerded no a baar Wohngebiet (Nuibaugebiet) mit åegene Nãma ondorschida; de wichdigschde zwåe send s Längaholz ond s Ziegelfäld.

### Raomblanong
Härrabärg bilded a Middlzendrom en dor Regio Stuagort, mid Stuagort als Oberzendrom. Zum Middlbereich Härrabärg ghaered no folgende Gmaendena em sidweschdlicha Dåel vom Landgraes Bebleng: Bodorf, Deggapfronn, Gaefälda, Jeddeng, Metzeng und Nufreng.


Datei:Herrrenberg_marktplatz1.jpg|Margdblatz
Datei:Herrenberg_Fruchtkasten.jpg|Stiftsfruuchdkaschda
Datei:Herrenberg 3542.JPG|Stiftskirch


## Gschicht
D´ Sidlong Härrabärg wird zom aerschda Mål anna 1278 erwehnt, d Burg Härrabärg aber scho anna 1228 als *castrum nostrum herrenberc*. Em Kenigreich Wirttabärg (1806-1918) isch Härrabärg oena vo de Oboramtsstedt gwäa. Em Jåhr 1938 isch s Oboramt Härrabärg zom Graes Bebleng komma. 

## Verwaldong
Haerebärg hådd mit de Gmaendena Deggapfronn ond Nufreng a Verwaldongsgmaeschaft ausgmachd. 

OberSchuldes isch dor Thomas Sprißler.

### Wahla
Ergebnis vu dr Landdagswahle 2006 un 2011: 

1 2006: WASG, seid 2011: Die Linke

## Dialäggd ond Schreibweis
Dor Dialäggd vo Härrabärg ghaerd zom Middlschwäbischa. 
Där Artiggl då wird nåch ond nåch ens Middlschwäbische omgschriba. Dia Buachstaba, dia må em Haochdeitscha edd vorkommed (å, ã, ẽ ond õ) stammed aus andore Eiropäische Haochsbråcha. 

## Literatur
**Württembergisches Städtebuch*; Band IV Teilband Baden-Württemberg Band 2 aus "Deutsches Städtebuch. Handbuch städtischer Geschichte – Im Auftrage der Arbeitsgemeinschaft der historischen Kommissionen und mit Unterstützung des Deutschen Städtetages, des Deutschen Städtebundes und des Deutschen Gemeindetages, hrsg. von Erich Keyser, Stuttgart, 1961

## Weblink

* Internetpresänz vu dr Stadt Haerebärg

## Fueßnote